Predkladacia správa

Ministerstvo školstva Slovenskej republiky predkladá iniciatívny návrh na realizáciu rozvojového projektu “Vráťme šport do škôl” v súlade s vládou schváleným Národným programom rozvoja športu v SR /Uznesenie vlády SR č.  838 zo dňa 5. septembra 2001/

Podporné stanovisko k schváleniu uvedeného rozvojového projektu vyjadril aj Výbor Národnej rady Slovenskej republiky pre vzdelanie, vedu, mládež a šport svojim uznesením č. 334 z 5. decembra 2001 /príloha 2/, v ktorom odporúča vláde SR do 31. januára 2002 schváliť  Návrh na realizáciu projektu “Vráťme šport do škôl” /najmä zabezpečenie rekonštrukcie, dostavby a údržby školských telovýchovných objektov a zariadení/.

Jednou z priorít programového vyhlásenia vlády SR v oblasti športu bola aj úloha, ktorá znie: “Vláda bude podporovať rozširovanie povinnej a dobrovoľnej telesnej výchovy na školách, ako aj využívanie školských objektov na mimoškolskú telesnú výchovu. Dotačnú politiku zameria na tých, čo pracujú s mládežou a na prevádzkovateľov športových objektov”.

V prvej etape navrhujeme projekt realizovať na základných školách, najmä vzhľadom nato, že mladší školský vek je najvhodnejším obdobím na formovanie pohybových schopností, základných pohybových návykov a zručností, pohybových činností a najmä je obdobím formovania pozitívneho vzťahu k trvalej celoživotnej pohybovej aktivite a formovaniu zdravého životného štýlu. Dobré materiálne podmienky na telovýchovnú a športovú činnosť v mimovyučovacom čase sú predpokladom účinných foriem prevencie proti negatívnym javom. V ďalších etapách tento rozvojový projekt rozšírime na oblasť stredných škôl.